Legislatívna rada vlády
   Slovenskej republiky

								Na rokovanie vlády SR
								Dňa  1. februára 2006 
								Materiál č.: 20629/2005 
								K bodu.: 3 

S T A N O V I S K O
    
k návrhu poslancov Národnej rady Slovenskej republiky Jána Drgonca a Petra Miššíka na vydanie zákona, ktorým sa mení a dopĺňa zákon č. 120/1993 Z.z. o platových pomeroch niektorých ústavných činiteľov Slovenskej republiky v znení neskorších predpisov ( tlač 1400 ) 

I
	Predseda Národnej rady Slovenskej republiky Pavol Hrušovský požiadal listom z 18. novembra 2005 vládu Slovenskej republiky podľa § 70 ods.2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky v znení neskorších predpisov o zaujatie stanoviska k návrhu poslancov Národnej rady Slovenskej republiky Jána Drgonca a Petra Miššíka na vydanie zákona, ktorým sa mení a dopĺňa zákon č. 120/1993 Z.z. o platových pomeroch niektorých ústavných činiteľov Slovenskej republiky v znení neskorších predpisov ( tlač 1400).
II
Podľa odôvodnenia  poslancov Jána Drgonca a Petra Miššíka zámerom predloženého návrhu zákona, ktorým sa mení a dopĺňa zákon č. 120/1993 Z.z. o platových pomeroch niektorých ústavných činiteľov Slovenskej republiky v znení neskorších predpisov je zosúladiť platové pomery generálneho prokurátora s platovými pomermi iných ústavných činiteľov a s platovými pomermi podriadených prokurátorov ( najmä zaradených v Úrade špeciálnej prokuratúry). Generálny prokurátor by nemal mať menšie náhrady ako napr. predseda Najvyššieho súdu SR, predseda Najvyššieho kontrolného úradu SR, či verejný ochranca práv. Výšku paušálnej náhrady navrhujú určiť percentuálnym vyjadrením, ktorého základom je mesačný plat a ktoré zodpovedá už reálne priznaným náhradám iným porovnateľným ústavným činiteľov. 
Ministerstvo práce, sociálnych vecí a rodiny Slovenskej republiky vo svojom stanovisku uplatnilo vecné pripomienky a navrhuje nesúhlasiť s predloženým poslaneckým návrhom zákona. Ako vyplýva z jeho stanoviska, navrhovaná paušálna náhrada vo výške 80% mesačného platu generálneho prokurátora, t.j. 49 400 Sk mesačne výrazne prevyšuje sumy paušálnych náhrad ostatných ústavných činiteľov (prezident SR 40 000 Sk, poslanec NRSR 33 250 Sk, člen vlády SR 22 300 Sk). Navrhovanú právnu úpravu preto Ministerstvo práce, sociálnych vecí a rodiny Slovenskej republiky považuje za neopodstatnenú.
III
Legislatívna rada vlády SR návrh zákona prerokovala na svojom zasadnutí dňa 24. januára 2006 a uplatnila k návrhu legislatívnu pripomienku. 

IV

Návrh

STANOVISKO
vlády Slovenskej republiky

k návrhu poslancov Národnej rady Slovenskej republiky Jána Drgonca a Petra Miššíka na vydanie zákona, ktorým sa mení a dopĺňa zákon č. 120/1993 Z.z. o platových pomeroch niektorých ústavných činiteľov Slovenskej republiky v znení neskorších predpisov ( tlač 1400 ) 

Vláda Slovenskej republiky uplatňuje k návrhu poslancov Národnej rady Slovenskej republiky Jána Drgonca a Petra Miššíka na vydanie zákona, ktorým sa mení a dopĺňa zákon č. 120/1993 Z.z. o platových pomeroch niektorých ústavných činiteľov Slovenskej republiky v znení neskorších predpisov( tlač 1400) túto pripomienku: 
Z navrhovaného § 22e nie je dostatočne zrejmé, ktoré náležitosti a náhrady vyplývajúce zo zákona 154/2001 Z.z. o prokurátoroch a právnych čakateľoch prokuratúry prislúchajú generálnemu prokurátorovi . V poznámke pod čiarou k odkazu 8b) nie je uvedené konkrétne ustanovenie príslušného zákona.

V Bratislave  30. januára 2006
 
Vypracovala : Anna Králiková
 Schválil    :    Štefan Grman
		generálny riaditeľ
	    sekcie vládnej legislatívy

						     Daniel  L i p š i c

				podpredseda vlády SR, minister spravodlivosti SR a
					predseda Legislatívnej rady vlády SR